1955. július elején Rákosi beszélgetésre invitálja Németh Lászlót. Az erről szóló visszaemlékezésben az író megemlíti: ,,Előkerült persze Az ember tragédiája betiltása is. Őneki [Rákosinak] Babits Mihály tanára volt, mindig óvta őket Az ember tragédiája nihilizmusától. Hát ez volt a görög demokrácia, vagy ez volt akár a kapitalizmus is? Ő ismeri Szörényi Éva életkörülményeit. Kész nevetség, hogy miután a falanszterjelenetben elsírja, hogy a szocializmus elveszi tőle a gyerekeit, hazamegy a szép otthonába, a maga jól tartott lánykáihoz. S még Major is azt hiszi, hogy ő igazi kommunista; nemcsak párthű, de aki érti is a dolgokat.”

Nemes Dezső a „végszóért” kiáltó válaszlevelében egyebek között azt fejtegeti: „A Tragédiát arisztokratizmus, antidemokratizmus és antikommunizmus jellemzi. […] Fourier utópikus kommunizmusa egy mélységesen emberséges kommunizmus, viszont ahogy Madách ezt megrajzolja, az nem egyéb, mint a kommunizmus torzképe, amit a kommunizmustól félő burzsoázia terjesztett, és a kommunizmus eszméjének diszkreditálását jelentette. Aki a kommunizmus eszméit vallja magáénak, annak ezt a torzképet el kell utasítani. ” Végezetül pedig ezt olvashatjuk: „A magyar irodalom elég gazdag kiváló alkotásokban, amelyek a késői utókorban is méltón fogják hirdetni a magyar kultúra dicsőségét. Az ember tragédiája szerintem nem ezekhez tartozik.”

Az 1955-ös nemzeti színházbeli előadásán az emberek tomboltak, üvöltöttek és sírtak. Így hatott a zsarnokság ellen szóló darab.